HABITATGE
Ajuntament
Sant Pere de Ribes

[bookmark: _GoBack]BASES REGULADORES PER A LA CONCESSIÓ EN RÈGIM DE CONCURRÈNCIA COMPETITIVA PER ALS AJUTS MUNICIPALS A L’ACCÉS I PERMANÈNCIA DE L’HABITATGE DE LLOGUER, DE L’ANY 2023

1.- OBJECTE 
L'objecte d'aquestes bases reguladores i convocatòria és regular i fixar els criteris i el procediment de sol·licitud, tràmit, concessió, cobrament i justificació de les subvencions per al pagament del lloguer d’habitatges o habitacions situats al terme municipal de Sant Pere de Ribes. Els objectius són:
· Facilitar l’accés i permanència a l’habitatge assequible.
· Evitar la pèrdua d’habitatge habitual i l’exclusió residencial.
Les subvencions es concediran mitjançant el règim de concurrència pública competitiva, per facilitar l'accés i la permanència en un habitatge o habitació en règim de lloguer per a les persones beneficiàries que compleixin els requisits establerts per accedir-hi i segueixin el procediment de tramitació.

2.- FINALITATS 
Per donar compliment als objectius estratègics definits en el Pla d'Actuació del mandat, i d'acord amb les previsions del Pla Estratègic de Subvencions per al present any, aquestes subvencions hauran de fomentar projectes/activitats d'interès públic o social que tinguin com a finalitat:
Línia 1: Ajut a l’entrada d’habitatge de lloguer
Per als contractes de lloguer d’habitatges del 2023, com a habitatge habitual, que no superi la renda de 750 € mensuals de l’any de la convocatòria.
Línia 2: Ajut al pagament del lloguer
Ajuts al pagament del lloguer de mensualitats per a contractes vigents en la data de presentació de la sol·licitud que no superin els 750 € mensuals (des del mes de desembre del 2022 al mes de novembre del 2023, tots dos inclosos). En el cas dels contractes de lloguer d’habitacions, el topall vindrà determinat per la divisió de 750€ entre el número d’habitacions de l’habitatge, sense poder superar en cap cas els 375€ per habitació.
En el cas que la renda mensual fos no superior a 750 euros, però durant l’any 2022 s’hagi actualitzat i superi el topall, s’exceptuarà el límit de 750 euros de renda mensual de la línia 2 i es podrà accedir a l’ajut.

3.- PERIODE D’EXECUCIÓ 
Les subvencions concedides a l'empara d'aquestes bases, s'hauran de destinar a finançar les activitats desenvolupades durant el període de desembre de 2022 a novembre de 2023, ambdós inclosos.

4.- REQUISITS DELS BENEFICIARIS/ÀRIES
Podran percebre les subvencions totes aquelles persones que tinguin un contracte arrendatari com a habitatge habitual, ubicat al municipi de Sant Pere de Ribes i reuneixin els requisits següents:
a. Ser persona física, major d’edat, de nacionalitat espanyola o d’algun estat membre de la Unió Europea, o en el cas de persones estrangeres no comunitàries, acreditar permís de residència legal. No disposar de cap altre habitatge de propietat o lloguer.
b. El contracte d’arrendament ha de ser d’ús d’habitatge (o habitació) habitual i permanent i s’acreditarà mitjançant l’empadronament, la seva formalització ha de ser vigent i la renda mensual no pot superar els 750 euros mensuals (excepte actualització durant el 2023).
c. Durant la percepció de l’ajut s’ha de mantenir l’habitatge arrendatari objecte de la prestació com a residència habitual i permanent.
d. Els límits dels ingressos de la unitat de convivència es determina pel nombre de membres de la unitat i s’expressa d’acord amb el nombre de vegades de l’Índex de Renda de Suficiència de Catalunya (IRSC) que per a l’any 2023 és de 11.473,53 euros anuals per una persona. Aquestes bases estableixen el topall en 2,35 vegades l’IRSC i en funció de les persones que formen part de la unitat de convivència els imports són els següents:
Fins a 2,35 vegades l’IRSC per a la Zona A
	1 membre
	2 membres
	3 membres
	4 membres o més

	26.962,80 €
	27.796,70 €
	28.992,26 €
	29.958,67 €


e. En el cas de sol·licitants de la Línia 1 dels ajuts, s’entendrà com a unitat de convivència exclusivament les persones que hi vagin a viure a l’habitatge a arrendar. En el cas de sol·licitants de la Línia 2 dels ajuts, s’entendrà com a unitat de convivència totes aquelles persones que constin al Padró Municipal d’Habitants i declarin que efectivament conviuen al domicili arrendat. 
f. Que cap de les persones titulars del contracte de lloguer hagin demanat un altre ajut pel mateix concepte, pel mateix exercici i amb els mateixos requisits d’accés, o en cas d’haver-lo demanat, que no s’hagi resolt la petició en el moment de presentar la sol·licitud.
g. No estar sotmès a cap dels supòsits de prohibició per ser persona beneficiària de subvencions de conformitat amb l'article 13 de la Llei 38/2003, de 17 de novembre, general de subvencions.
h. Estar al corrent de les obligacions tributàries de les administracions públiques i obligacions amb la Seguretat Social.
i. Que la unitat de convivència tingui uns ingressos mínims de 0,5 vegades l’IRSC.
La concurrència d'aquests requisits s'acredita en el moment de presentar la sol·licitud, mitjançant la presentació dels documents que s'indiquen en el següent article.

5.- DOCUMENTACIÓ A PRESENTAR
La sol·licitud de la subvenció ha d'adjuntar la següent documentació:
1. Formulari normalitzat de sol·licitud de l’ajut en la seva modalitat de la Línia 1 o la Línia 2 dels ajuts.
2. Declaració de responsabilitat amb els següents supòsits: no haver demanat ni rebut cap altre ajut pel mateix concepte; no tenir en propietat o ser usufructuari de cap habitatge, cap membre de la unitat familiar, llevat que no en disposin de l’ús i gaudi per raons acreditades; no tenir parentiu per vincle de matrimoni o una altra relació estable anàloga, per consanguinitat, adopció o afinitat fins al segon grau amb les persones arrendadores. Aquest mateix criteri s’aplica a la relació entre la persona arrendadora i la persona arrendatària, quan la primera sigui una persona jurídica respecte de qualsevol dels seus socis o partícips.
3. Documentació a presentar acreditava del compliment dels requisits:
· Fotocòpia DNI/NIF/NIE de la persona sol·licitant i de cascun dels membres que integren la unitat de convivència. 
· Certificat d’empadronament o volant de convivència, que acrediti el domicili de la persona sol·licitant i dels membres del nucli de convivència. 
· Fotocòpia del contracte d’arrendament
· Últim rebut pagat de la renda del lloguer a la data de presentació de la sol·licitud.
· En el cas de famílies amb menors a càrrec, fotocòpia del llibre de família o una declaració responsable indicant tal circumstància, i per als supòsits de famílies monomarentals/monoparentals o nombroses, fotocòpia dels carnets vigents corresponents.
· Per a persones amb discapacitat, fotocòpia de la resolució o carnet de reconeixement del grau emès per l’ICASS.
· Per a persones separades o divorciades, fotocòpia de la sentencia judicial amb el conveni regulador.
· Acreditació dels ingressos de la persona sol·licitant i de cadascun dels membres que integren la unitat de convivència en edat laboral. Els ingressos cal acreditar-los de la manera següent:
· Declaració de l'IRPF, corresponent al període impositiu immediatament anterior, amb termini de presentació vençut en la data de presentació de la sol·licitud de la persona sol·licitant i de cadascun dels membres que integren la unitat de convivència en edat laboral.
· En el cas que la persona sol·licitant o altres membres de la unitat de convivència en edat laboral no estiguin obligats a presentar la declaració de IRPF, han d'aportar un certificat d'imputacions subministrat per l'Agència Estatal d'Administració Tributària (AEAT) i l'informe de vida laboral o el corresponent certificat de les pensions o ajuts exempts de tributació.
· Certificats d’ingressos per prestacions: atur, pensions no contributives,...
En el cas que la persona sol·licitant i/o persones que conviuen a la unitat aportin el formulari d’autorització amb el seu consentiment per a la comprovació de les seves dades al servei de Via Oberta, no caldrà que aportin la següent documentació:
· Declaració de l’IRPF
· Títol família monoparental / monomarental
· Títol família nombrosa
· Resolució o carnet de reconeixement del grau de disminució o discapacitat 
· Certificat d’ingressos per prestacions (pensions)
· Situació d’atur
Per a les persones que no puguin acreditar els seus ingressos, hauran de prestar declaració jurada marcant la casella corresponent al formulari de sol·licitud, acompanyant, qualsevol documentació que tinguin a disposició per acreditar-ho.
Els models normalitzats de sol·licitud de subvenció, així com la declaració de responsabilitat i l’autorització per a la comprovació de dades al Servei de Via Oberta, estaran a disposició de les persones interessades a l’Oficina d’Atenció Ciutadana situada a la Plaça Vinya d’En Petaca 1, de Les Roquetes, o a la Plaça de la Vila 1, de Ribes i a la web municipal. 

6.- TERMINI, FORMA I LLOC DE PRESENTACIÓ DE LES SOL·LICITUDS
1. Subvencions ordinàries:
Durant el termini d’un mes a comptar a partir de la data de publicació de les Bases reguladores d’aquesta subvenció en el Butlletí Oficial de la Província de Barcelona.
1. Subvencions extraordinàries:
Es preveu la possibilitat de presentar sol·licituds extraordinàries fora del termini anteriorment fixat, sempre i quan, una vegada resoltes les peticions presentades dins del termini establert continuï havent disponibilitat pressupostària i/o es realitzi una dotació extraordinària d’acord amb el punt 10 de les presents Bases. En tot cas el termini de finalització és fins al 6/10/2023.
Les sol·licituds podran presentar-se:
· Presencialment a les Oficines d’Atenció Ciutadana, demanant cita prèvia: https://citaprevia.santperederibes.cat; mitjançant l’emplenament del model normalitzat, que anirà signat pel la interessat/da o pel representant legal de l'entitat, acompanyades per la documentació exigida a la base 5 
· Per la Seu Electrònica municipal, adjuntant la documentació a la instància: https://seuelectronica.santperederibes.cat/seuelectronica/tramits/tramits-online
També podran presentar-se en qualsevol dels llocs que preveu l'article 16.4 de la Llei 39/2015, d’1 d’octubre, del procediment administratiu comú de les administracions públiques.
La presentació de la sol·licitud de subvenció pressuposa el coneixement i acceptació de les normes que la regulen.

7.- RECTIFICACIÓ DE DEFECTES O OMISSIONS EN LA DOCUMENTACIÓ
En cas que la documentació presentada sigui incorrecta o incompleta, es requerirà al / a la beneficiari/ a, perquè en el termini de set (7) dies hàbils a partir de l'endemà de la notificació, procedeixi a la seva rectificació o aportació de documents necessaris, amb indicació que en cas contrari s'entendrà que ha desistit de la seva sol·licitud.

8.- PROCEDIMENT DE CONCESSIÓ
El procediment de concessió de les subvencions regulades en les presents bases reguladores serà el de concurrència competitiva.
En el mateix acte d’atorgament de la subvenció, s’acordarà el reconeixement de l’obligació que correspongui, sempre i quan es presenti, la documentació justificativa corresponent.

9.- CRITERIS OBJECTIUS DE CONCESSIÓ DE LA SUBVENCIÓ
Les subvencions es concediran a aquells sol·licitants que obtinguin millor valoració un cop aplicats els criteris objectius determinats a la present base.
1.- Situacions en relació amb l’habitatge i/o familiars següents:
	a) Persones titulars del contracte d'arrendament que han patit un procés de desnonament o d'execució hipotecària en els darrers dotze mesos a comptar de la data de presentació de la sol·licitud.
	10 punts

	b) Persones titulars del contracte d'arrendament amb discapacitat o amb membres de la unitat de convivència amb discapacitat, i que acreditin un grau igual o superior al 35%, declarada així per l'ICASS.
	10 punts

	c) Persones titulars del contracte amb menors al seu càrrec
	10 punts

	d) Persones titulars del contracte d'arrendament més grans de 65 anys 
	10 punts

	e) Joves titulars del contracte d’arrendament entre 18 i 35 anys.
	10 punts

	f) Dones titulars del contracte d'arrendament víctimes de violència masclista  i víctimes d’agressions que formin part del col·lectiu LGTBI+. 
	10 punts

	g) Persones titulars del contracte d'arrendament que siguin progenitores de famílies monoparentals o monomarentals amb menors a càrrec.
	10 punts

	h) Persones titulars del contracte d'arrendament que siguin progenitores de famílies nombroses. 
	10 punts


2.- Atenent a les circumstàncies econòmiques, en funció dels ingressos de la unitat de convivència:
a) 20 punts per a les unitats de convivència que no superin els següents ingressos anuals, equivalents a 0,95 vegades l’IRSC:

	1 membre
	2 membres
	3 membres
	4 membres

	10.899,86 €
	11.236,97 €
	11.720,28 €
	12.110,95


b) 10 punts per a les unitats de convivència que no superin els següents ingressos anuals, equivalents a 1,5 vegades l’IRSC
	1 membre
	2 membres
	3 membres
	4 membres

	17.210,30
	17.742,58
	18.505,70
	19.122,56


3.- Altres circumstàncies:

	Si la persona sol·licitant, en el moment de la sol·licitud està empadronada al municipi i acredita tenir una antiguitat al municipi contínua, de com a mínim, 3 anys anteriors a la presentació de la sol·licitud o bé, una antiguitat discontínua de 5 anys al municipi.
	

20 punts



En cas d’empat, es dirimirà el mateix calculant la renda per càpita de cadascuna de les peticions (ingressos anuals nets entre el número de membres de la unitat familiar) i ordenant-les de menor a major ingressos anuals nets.

10.- QUANTIA TOTAL MÀXIMA DE LES SUBVENCIONS A CONCEDIR I CONSIGNACIÓ PRESSUPOSTÀRIA

El pressupost màxim que es destinarà durant l'exercici 2023 per a la concessió de les subvencions regulades en les presents bases reguladores serà de 58.459,46€, i aniran a càrrec de l’aplicació pressupostària amb número 31001 1522 48000, partida ampliable amb més dotació, si així s’escau.
Es podrà fixar una quantia addicional a la quantia màxima prevista a l'apartat anterior, en el cas que, abans de la resolució de la convocatòria, quedés crèdit sense aplicació o augmenti la disponibilitat de crèdit en la partida pressupostària corresponent. L'efectivitat de la quantia addicional queda condicionada a la declaració de disponibilitat del crèdit i, en el seu cas, prèvia aprovació de la modificació pressupostària que precedeixi, en un moment anterior a la resolució de la convocatòria. En aquest cas es podrà atendre la concessió de les subvencions corresponents sense necessitat de realitzar una nova convocatòria.
En el cas que, un cop resolta la convocatòria de subvencions i en el transcurs de l'exercici, quedés crèdit sense aplicació a la partida corresponent, es podrà incrementar l'import concedit a alguna de les sol·licituds i/o atendre d'altres que, a causa de les disponibilitats pressupostàries, haguessin quedat sense subvenció, sempre que aquestes sol·licituds s'hagin presentat en el seu moment a la convocatòria, atenent als criteris, requisits, procediment i altres extrems d'aquesta normativa, sense que sigui necessària una altra convocatòria.

11.- IMPORT INDIVIDUALITZAT DE LES SUBVENCIONS
L'import a concedir a cadascun de les activitats subvencionades es determinarà segons el següent:
· Línia 1. Ajuts a l’entrada
Import equivalent a dues mensualitats de lloguer a pagar, per tal de facilitar la signatura del nou contracte de lloguer, amb un màxim de 1.500,00 euros.
En cas que en el moment de la sol·licitud no s'hagi formalitzat el contracte de lloguer, les persones beneficiàries disposaran fins el 6 de novembre de 2023, com a màxim, per presentar a l’Ajuntament el contracte signat, juntament amb els justificants dels pagaments realitzats.
· Línia 2. Ajuts al pagament del lloguer per mensualitats 
Ajut mensual per un import equivalent al 30% de l’import del lloguer sempre amb un màxim de 225€ mensuals (amb l’excepció de l’actualització de la renda el 2023).
La subvenció s’atorga per als mesos de desembre del 2022 al novembre del 2023, tots dos inclosos.
La quantia de la subvenció correspon a les mensualitats incloses en l’any de la convocatòria sempre que el contracte d’arrendament estigui vigent. En cas de signatura del contracte durant l’any de la convocatòria la quantia de la subvenció comptarà a partir de la mensualitat que s’acrediti pagada.
Per determinar la quantia de l’ajut es tindrà en compte l’import del rebut de lloguer corresponent al mes anterior a la presentació de la sol·licitud. Es considera que formen part de l’import del lloguer només el concepte que fa referència a la renda pel lloguer de l’habitatge, despeses de serveis individuals o comunitaris, pàrquings o trasters, o qualsevol altre import diferenciat de la renda de lloguer.

12.- ÒRGANS COMPETENTS PER A LA INSTRUCCIÓ I LA PROPOSTA DE CONCESSIÓ
L'òrgan responsable de la instrucció del procediment per a la concessió de les subvencions previstes en les presents bases serà el Servei d’habitatge.
La proposta de concessió de les subvencions serà elaborada per un òrgan col·legiat constituït d'acord amb el que preveu l'Ordenança General de Subvencions de l'Entitat i que estarà format per les següents persones:
· La Cap del Servei d’habitatge o persona en qui delegui 
· La regidora del Servei d’habitatge o persona en qui delegui
· Un auxiliar, una administratiu o la Cap de l’oficina administrativa
L'òrgan responsable de la resolució del procediment per a la concessió de les subvencions serà aquell que es determini d'acord amb la normativa sobre delegacions de competències i atribucions dels òrgans de l'Entitat diferents al Ple (o bé, el que estableix les bases d'Execució del Pressupost vigent).
L'òrgan competent per a la concessió podrà, discrecionalment, deixar deserta la convocatòria o no esgotar el crèdit total previst.

13.- TERMINI DE RESOLUCIÓ, DE NOTIFICACIÓ I RÈGIM DE RECURSOS
El termini per a la concessió de les subvencions serà, com a màxim, de tres mesos a comptar de la data de tancament del període de presentació de sol·licituds.

La resolució de l’atorgament es sotmetrà a tràmit d’informació pública durant el termini de 10 dies hàbils que comptaran a partir de l’endemà de la publicació del corresponent anunci al Butlletí Oficial de la Província de Barcelona. També es publicarà a l’E_tauler i a la web municipal www.santperederibes.cat. Durant aquest període les persones interessades podran presentar les al·legacions que considerin oportunes al Registre General de l’Ajuntament per les vies habilitades.
La resolució definitiva de l’expedient es notificarà individualment a totes les persones sol·licitants mitjançant la notificació electrònica.
La manca de resolució dins el termini indicat tindrà efectes desestimatoris.
La resolució del procediment posa fi a la via administrativa, i contra la mateixa es pot interposar recurs contenciós administratiu en el termini de dos mesos a comptar de l'endemà de la notificació.
Alternativament i, de forma potestativa, es pot interposar recurs de reposició davant del mateix òrgan que el va dictar en el termini d'un mes a comptar de l'endemà de la notificació.

14.- ACCEPTACIÓ DE LA SUBVENCIÓ
Els ajuts s'entendran acceptats si transcorregut el termini del mes següent a la recepció de la comunicació de concessió no es manifesta res en contra.

15.- OBLIGACIONS DELS BENEFICIARIS
Són obligacions generals dels / les beneficiaris / àries d'aquesta subvenció, a més de les especificades en l'article 14 LGS, les que s'indiquen seguidament. El seu incompliment originarà les responsabilitats que en cada cas corresponguin i la incoació de l'expedient de reintegrament de la subvenció.
1.	Els/les perceptors/es de subvencions concedides pel entitat, s'obliguen a executar les activitats subvencionades de conformitat amb els principis de bona administració, bona fe i presumpció de legalitat, així com la seva justificació d'acord amb el que estableixen les presents bases.
2.	Els/les beneficiaris/àries hauran d'estar al corrent de les seves obligacions tributàries i amb la Seguretat Social.
3.	El/la beneficiari/ària d'una subvenció està obligat a sotmetre a les actuacions de comprovació i de control financer que realitzi la Intervenció General de l'Entitat, i a aportar tota la informació que els sigui requerida en l'exercici de les actuacions anteriors i en relació a la subvenció concedida.
4.	El pressupost total presentat amb la sol·licitud és vinculant en cas de resultar beneficiari/a, si bé s'admetrà la possible compensació de desviacions entre les diverses partides que l'integren.
5.	Els documents de qualsevol tipus justificatius de l'aplicació dels fons rebuts seran conservades durant un període no inferior als 6 anys, a comptar de la finalització del termini de presentació de les justificacions.
6.	L’incompliment d’aquestes obligacions originarà les responsabilitats que en cada cas corresponguin i podrà suposar la revocació, reducció o reintegrament de la subvenció concedida.
Són obligacions específiques dels / les beneficiaris / àries d'aquesta subvenció, les que s'indiquen seguidament. El seu incompliment, originarà les responsabilitats que en cada cas corresponguin i la incoació de l'expedient de reintegrament de la subvenció, comportarà: 
1. Autoritzar a l'Ajuntament de Sant Pere de Ribes a verificar les dades consignades en les sol·licituds presentades, així com en la documentació que s'hi incorpori, i a sol·licitar la informació rellevant als registres de l'Administració Autonòmica, a la Seguretat Social i a Hisenda, per verificar qualsevol concepte que es pregui en consideració per adjudicar l'ajuda, sense perjudici de l'establert en la Llei de protecció de dades personals.
2. Facilitar les dades personals, familiars i econòmiques, i també qualsevol altra documentació necessària pel tractament de la seva sol·licitud. S'inclourà una declaració responsable sobre les dades esmentades, ja sigui de la persona interessada i/o dels membres de la unitat de convivència.
3. Destinar l'habitatge, per al qual es sol·licita l'ajut, a domicili habitual i permanent del beneficiari i de la resta de la unitat convivencial considerada als efectes de valorar la sol·licitud.
4. No sotsarrendar ni cedir total o parcialment l'habitatge.
5. Comunicar al departament gestor les alteracions que suposin una modificació sobrevinguda de les circumstàncies que justifiquen la recepció de la subvenció. 
6. Acreditar el compliment dels requisits i documentació fixades en aquestes Bases particulars.

16.- DESPESES SUBVENCIONABLES
Amb caràcter general es consideraran despeses subvencionables les següents:
· Per a la Línia 1, el contracte de lloguer signat per la persona beneficiària, així com tots els documents justificatius dels pagaments realitzats per a accedir al lloguer de l’habitatge.
· Per a la Línia 2, tots els documents justificatius del pagament de les mensualitats de lloguer abonades, tenint present que, com a màxim el 6 de novembre hauran d’estar presentats tots els rebuts (del desembre del 2022 al novembre del 2023, tots dos inclosos).

17.- SUBCONTRACTACIÓ
No escau.

18.- FORMA DE PAGAMENT
En el cas de la Línia 1, un cop resolta favorablement la sol·licitud es realitzarà el pagament d’una bestreta del 100% de la quantitat concedida, sense prejudici de les obligacions de justificació establertes a les presents bases.
En el cas de la Línia 2, un cop resolta favorablement la sol·licitud es realitzarà el pagament d’una bestreta del 50% de la quantitat concedida. Posteriorment, un cop presentada degudament tota la documentació requerida per a la justificació de l’ajut, es realitzarà el pagament del restant 50% de l’ajut.

19.- TERMINI I FORMA DE LA JUSTIFICACIÓ
Les subvencions concedides s'hauran de justificar, com a màxim el dia 6 de novembre de 2023, la qual s'ha de presentar per el/la beneficiari/ària, mitjançant el model normalitzat disponible.
La documentació a presentar per a donar compliment a la justificació de l’ajut és la següent:
· Per a la Línia 1: fotocòpia del contracte de lloguer signat per la persona beneficiària, així com tots els documents justificatius dels pagaments realitzats per a accedir al lloguer de l’habitatge (fiança, despeses de gestió, ...).
· Per a la Línia 2: fotocòpia de tots els documents justificatius del pagament de les mensualitats de lloguer abonades, tenint present que, com a màxim el 6 de novembre s’hauran d’estar presentats tots els rebuts (des del desembre del 2022 al novembre de 2023, tots dos inclosos).
Requisits de la justificació:
· Ser de data de l’any en que s’atorgui la subvenció.
· Anar a nom del beneficiari i reunir requisits tècnics oficials.
· Concepte referit a l’activitat subvencionada.
· Rebuts o segell que certifiqui el pagament de la despesa.

La falsificació de qualsevol dels requisits comportarà les sancions oportunes.

20.- DEFICIÈNCIES EN LA JUSTIFICACIÓ
En el cas que els documents presentats com a justificació fossin incorrectes o incomplets, es comunicarà a l'interessat/a la necessitat d'esmenar les anomalies detectades en un termini màxim improrrogable de cinc dies hàbils, a comptar de l'endemà de la notificació.

21.- GARANTIES
Els / les beneficiaris / àries quedaran exonerats de la presentació de garanties del pagament de la subvenció, en atenció a la seva naturalesa així com a la dels seus beneficiaris / es.

22.- CIRCUMSTÀNCIES QUE PODEN DONAR LLOC A LA MODIFICACIÓ DE LA RESOLUCIÓ
Aquesta Base model de les Bases d’execució del pressupost no procedeix per aquesta convocatòria.

23.- COMPATIBILITAT AMB ALTRES SUBVENCIONS.
La subvenció concedida no serà compatible amb qualsevol altra concedida per altres administracions o entitats públiques o privades, que sigui pel mateix concepte.

24.- PUBLICITAT DE LES SUBVENCIONS CONCEDIDES
Les subvencions concedides a l'empara d'aquestes bases seran objecte de publicitat, amb indicació de la convocatòria, l'aplicació pressupostària, el / la beneficiari / ària, la quantitat concedida i la finalitat de la subvenció, en els mitjans que es detallen a continuació, segons el seu import:
•	Inferiors a 3.000 € al tauler d'anuncis corporatiu o a la seu electrònica.
•	Superiors a 3.000 € en el Butlletí Oficial de la Província.

25.- MESURES DE DIFUSIÓ DEL FINANÇAMENT PÚBLIC
No escau.

26.- CAUSES DE REINTEGRAMENT
1.	Quan com a conseqüència de l'anul·lació, revocació o de la revisió de la subvenció, l'import definitiu d'aquesta sigui inferior a l'import pagat, el/la perceptor/a estarà obligat a reintegrar la part excedida.
2.	Així mateix, també estarà obligat a reintegrar, el/la beneficiari/a que hagi percebut la subvenció falsejant les condicions exigides o amagant aquelles que haguessin impedit la seva concessió; per incompliment total o parcial de l'objectiu de l'activitat o del projecte; per incompliment de l'obligació de justificar en els terminis establerts; per resistència o obstrucció a les actuacions de comprovació i de control financer i en altres supòsits previstos en la normativa de la LGS.
3.	És procedent el reintegrament per part dels/les beneficiaris/àries de la totalitat o part de les quantitats percebudes, i l'exigència de l'interès de demora des del moment del pagament de la subvenció fins a la data en què s'acordi la procedència del reintegrament.



27.- OBLIGATS AL REINTEGRAMENT
1.	Respondran solidàriament les persones i entitats que reuneixin les condicions de persones beneficiàries.
2.	Seran responsables subsidiaris de l'obligació de reintegrar els administradors de les persones jurídiques, que no realitzin els actes de la seva competència necessaris per al compliment de les obligacions, que adoptin acords que facin possible els incompliments o donin el seu consentiment a acords que depenguin de ells. Així mateix seran responsables els administradors de les persones jurídiques que hagin cessat en les seves activitats.

28.- INFRACCIONS I SANCIONS
En matèria d'infraccions i sancions s'aplicarà el que disposa el títol IV de la LGS, en el Títol IV del RLGS i a l'Ordenança General de Subvencions de l'Entitat.

29.- RÈGIM JURÍDIC SUPLETORI
En tot el no previst expressament en aquestes bases, seran d'aplicació la Llei 38/2003, de 17 de novembre, General de Subvencions, el Reial Decret 887/2006, de 21 de juliol pel qual s'aprova el seu Reglament de desenvolupament, la Ordenança General de Subvencions de l'Entitat, les Bases d'Execució del Pressupost General per al present exercici, la Llei 39/2015, d’1 d’octubre, del Procediment Administratiu Comú a les Administracions Públiques, i la resta de legislació concordant.

Sant Pere de Ribes, juny de 2023.
Ajuntament Sant Pere de Ribes
Plaça de la Vila, 1 - 08810 – Ribes / Plaça de la Vinya d’en Petaca, 1 – 08812 Les Roquetes
Tel. 93 896 73 00 A/e: ajuntament@santperederibes.cat
w w w . s a n t p e r e d e r i b e s . c a t

L’Ajuntament de Sant Pere de Ribes compleix amb el que estableix el Reglament 2016/679 del Parlament Europeu i del Consell de 27 d’abril de 2016, i la Llei Orgànica 3/2018, de 5 de desembre, de Protecció de Dades Personals i garantia dels drets digitals.
Per a més informació adreceu-vos a http://www.santperederibes.cat o directament a l’Ajuntament.

